C 115/18

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 115/10)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Derecske alma”

ES Nr.: PGI-HU-02586 – 2019. gada 4. septembrī

ACVN ( ) AĢIN (X)

1. Nosaukums vai nosaukumi [AĢIN]

“Derecske alma”

2. Dalībvalsts vai trešā valsts

Ungārija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar aizsargāto ģeogrāfiskās izcelsmes norādi “Derecske alma” drīkst apzīmēt patēriņam svaigā veidā paredzētus Malus domestica sugas šķirņu “Braeburn”, “Gala”, “Golden Delicious Reinders”, “Granny Smith”, “Jonagold”, “Idared”, “Pinova” un “Topaz” ābolus, kā arī citu šķirņu ābolus, kuri aug norādītajā ģeogrāfiskajā apgabalā un atbilst tālāk norādītajām kvalitāti izceļošajām raksturīgajām īpašībām:

— kalcija saturs: vismaz 75 mg/kg;

— magnija saturs: vismaz 75 mg/kg;

— mīkstuma konsistence: 6,5–7,5 kg/cm2;

— skābums (izteikts ābolskābē): 2–4,1 g/kg

— cukuru saturs: vismaz 10° pēc Briksa (“Gala”, “Golden Delicious Reinders”, “Jonagold”, “Pinova”, “Granny Smith”, “Braeburn”); vismaz 8° pēc Briksa (“Idared”, “Topaz”);

— cukura/skābuma attiecība: vismaz 28 (“Gala”, “Golden Delicious Reinders”, “Jonagold”, “Pinova”); vismaz 24 (“Braeburn”, “Granny Smith”, “Idared”, “Topaz”);

— izmērs: diametrs 65–85 mm (atkarībā no šķirnes);

— āboliem “Derecske alma” ir augsts kalcija saturs, tāpēc to mīkstums ir ļoti stingrs. Pateicoties tam, āboli ir ļoti kraukšķīgi un tos var uzglabāt ilgu laiku;

— augsta cukuru satura un zema skābju satura dēļ, šie āboli izceļas ar saldenu garšu.

Ābolu “Derecske alma” mizas krāsa ir atkarīga no konkrētas šķirnes – tā var būt koši dzeltena (“Golden Delicious Reinders”, “Gala”, “Pinova”, “Topaz”), spilgti sarkana (“Braeburn”, “Idared”, “Jonagold”) vai spilgti zaļa (“Granny Smith”).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ābolus “Derecske alma” drīkst audzēt un novākt tikai 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Ābolus “Derecske alma” audzē Hajdū-Bihara meģē, Derečkes pilsētas un Sáránd, Hajdúbagos, Konyár un Tépe ciematu administratīvajās robežās.

5. Saikne ar ģeogrāfisko apgabalu

“Derecske alma” saikne ar ģeogrāfisko apgabalu ir balstīta uz produkta kvalitāti.

Šo ābolu augsto kvalitāti nosaka gan Derečkes reģiona augsnes, gan arī klimata apstākļi, kā arī audzētāju zinātība.

Ābolos “Derecske alma” ir daudz kalcija (vismaz 75 mg/kg) un magnija (vismaz 75 mg/kg), to mīkstums ir stingrs (6,5–7,5 kg/cm2), garša ir saldena, jo skābju saturs ir zems (izteikts ābolskābē, 2–4,1 g/kg), bet cukuru saturs ir augsts (atkarībā no šķirnes vismaz 8 vai 10° pēc Briksa). Ābolu mizai ir koša krāsa, kas ir atkarīga no šķirnes. Šo īpašību pamatā ir ģeogrāfiskā apgabala īpašie dabas faktori un cilvēku prasmes.

“Derecske alma” ražošanas apgabals ir aluviāls līdzenums, kas Lielās Ungārijas zemienes austrumu daļā ir pārklāts ar lesa dūņām. Apgabalā ir lesa melnzemes tipa augsne, kas dziļākos līmeņos satur karbonātu slāni, un tas nozīmē, ka augsne ir vāji sārmaina. Karbonātu slāņa dēļ augsne ir bagāta ar kalciju, magniju un fosforu. Ne pārāk blīvā un nedaudz smilšainā lesa augsnē, kas ir mēreni bagāta ar humusu, labi attīstās augļu koku saknes; šī augsne viegli sasilst, tai ir laba ūdenscaurlaidība, augsnes virsējais slānis ir dziļš un irdens. Skābekļa saturs augsnē ir lieliski piemērots ābeļu audzēšanai.

Visā ģeogrāfiskajā apgabalā valda sauss kontinentāls klimats ar mēreni siltu temperatūru. Saules spīdēšanas stundu skaits gadā ir liels un svārstās no 1 960 līdz 2 000 stundām.

Gada vidējā temperatūra ir 10–11 °C. Vidējā temperatūra veģetācijas periodā ir 17 °C. Augļu audzēšanas apgabalam kontinentālā klimata ietekmē jo īpaši vasaras periodā ir raksturīgas lielas diennakts temperatūras svārstības. Pēdējos gados diennakts temperatūra vasaras mēnešos svārstījās no 7 °C līdz 17 °C.

“Derecske alma” audzēšanā cilvēka prasmēm ir izšķiroša ietekme uz ābolu kvalitāti. Pēc parastās pirmās apgriešanas martā/aprīlī tiek veikta ābeļu sakņu apgriešana. Divas nedēļas pirms ražas novākšanas kokiem apgriež svaigos zarus.

Pilienveida apūdeņošanas sistēma ir ierīkota tā, lai koku saknes regulāri apgādātu ar nelielu daudzumu ūdens, kas ir mazliet sārmains, daļēji piesātināts, ar zemu sāļu saturu. Tā kā ūdens ir tikai daļēji piesātināts, magnijs un kalcijs, kas augsnē ir lielā daudzumā, vieglāk izšķīst, tādējādi ļaujot ābelēm šīs barības vielas uzņemt un izmantot. Tādēļ arī augļi ir bagāti ar magniju un kalciju.

Pateicoties augstajam kalcija saturam, āboli “Derecske alma” ir stingri un kraukšķīgi, un tādēļ ilgstoši uzglabājami, laika gaitā tie gandrīz nemaz nezaudē savas dabiskās īpašības.

Augstais magnija saturs augsnē palīdz ābelēm uzņemt fosforu un nodrošina tām vajadzīgo enerģiju.

Ābeļu sakņu sistēma tiek apgādāta ar magniju un fosforu, kas augļiem palīdz labāk asimilēt kalciju. Pateicoties labi attīstītai sakņu sistēmai, augsnes struktūrai un sakņu apgriešanai, koki aug daudz harmoniskāk. Apgriešana optimizē lapu un augļu attiecību un tādējādi palīdz līdzsvarot ražošanu. Šie faktori nosaka augļu kvalitāti, kas ir augstāka par vidējo.

Ar magniju bagātā augsne ābelēm nodrošina lielu magnija daudzumu, kas kopā ar lielo saules spīdēšanas stundu skaitu veicina aktīvu fotosintēzi. Šie faktori savukārt palīdz veidoties cukuriem un palielināt to saturu ābolos.

Ābolu garšu ietekmē arī tas, ka augļu ienākšanās periodā gaisa temperatūra naktī ievērojami pazeminās, “Derecske alma” kļūst saldeni, ar lielāku cukuru saturu. Augļu ienākšanās periodā (parasti no 1. augusta līdz 20. augustam) dienas un nakts temperatūras atšķirība parasti ir 12–16 °C. Tā kā gaisa temperatūra naktī pazeminās, ābeles neuzņem dienas laikā radušos asimilātus – tas veicina augļu ienākšanos. Gaisa temperatūra pazemināšanās naktī samazina augsnes sasilšanu un rezultātā stabilizē koka sakņu darbību. Stabila koka sakņu darbība nodrošina labāku uzturvielu piegādi un tādējādi labāku produkta uzturvērtību.

Papildus iepriekš minētajam svaigo zaru apgriešana pirms ražas novākšanas veicina saldenu garšu un ļoti spilgtu mizas krāsu, kas raksturīga attiecīgajai “Derecske alma” šķirnei. Mērķis ir nodrošināt āboliem iespējami vairāk saules gaismas, lai tādējādi tie iegūtu spilgtu krāsu un lielu cukuru saturu. Arī pretapledošanas tīkli, ko izmanto audzēšanas periodā un kas rada labvēlīgu un slēgtu mikroklimatu, tieši ietekmē augļu mizas krāsas spilgtumu atkarībā no attiecīgās šķirnes.

“Derecske alma” ir ieguvis prestižus apbalvojumus par audzēšanas veidu (2006. gadā – “Hortico Debrecen Termék Nagydíj ” [Produkta Lielā balva] un 2014. gadā – “Greennovációs Nagydíj” [Zaļās inovācijas Lielā balva]) un par īpašo kvalitāti (2011. gadā – “Kitüntetett Minőségi Termék” [Izcilības balva par augstu kvalitāti] un 2011. gadā – “Kiváló Magyar Élemiszer” [Ungārijas augstas kvalitātes pārtikas produkts]).

Atsauce uz specifikācijas publikāciju

https://gi.kormany.hu/foldrajzi-arujelzok

(1) OV L 343, 14.12.2012., 1. lpp.